হাসান ফয়েজ সিদ্দিকী

হাসান ফয়েজ সিদ্দিকী (জন্ম: ২৬ সেপ্টেম্বর ১৯৫৬) একজন বাংলাদেশী আইনজীবী ও বিচারক। তিনি বাংলাদেশের ২৩তম প্রধান বিচারপতি হিসাবে দায়িত্ব পালন করেছেন।

 প্রাথমিক জীবন 
হাসান ফয়েজ সিদ্দিকী ২৬ সেপ্টেম্বর ১৯৫৬ সালে কুষ্টিয়ার খোকসা উপজেলার ওসমানপুর ইউনিয়নের রমানাথপুর গ্রামে জন্মগ্রহণ করেন। তার পিতার নাম আবদুল গোফুর মোল্লা ও মাতার নাম নূরজাহান বেগম। ৯ ভাইবোনের মধ্যে তিনি চতুর্থ।

তিনি খোকসা জানিপুর সরকারি পাইলট মাধ্যমিক বিদ্যালয় থেকে ১৯৭২ সালে এসএসসি এবং ১৯৭৪ সালে সরকারি পি.সি. কলেজ থেকে আইএসসি পাস করেন। সাতক্ষীরা সরকারি কলেজ থেকে স্নাতক পাস করার পর তিনি ঢাকা বিশ্ববিদ্যালয়ের রাষ্ট্রবিজ্ঞান বিভাগ থেকে রাষ্ট্রবিজ্ঞানে স্নাতকোত্তর পাস করেন। পরে তিনি ধানমন্ডি ল কলেজ থেকে আইনে স্নাতক পাস করেন।

 কর্মজীবন 
হাসান ফয়েজ সিদ্দিকী ১৯৮১ সালে ঢাকা জেলা ও দায়রা জজ আদালতে আইনজীবী হিসেবে তালিকাভুক্ত হয়ে আইন পেশায় যোগ দেন। ২১ আগস্ট ১৯৮১ সালের জেলা আদালতে যোগ দেন তিনি। ৪ সেপ্টেম্বর ১৯৮৩ সালের তিনি হাইকোর্ট এবং ২৭ মে ১৯৯৯ সালে আপিল বিভাগের অন্তর্ভুক্ত হন। ২৫ মার্চ ২০০৯ সালে হাইকোর্ট বিভাগের স্থায়ী বিচারপতি হিসেবে নিয়োগ পান হাসান ফয়েজ সিদ্দিকী। ৩১ মার্চ ২০১৩ সালে আপিল বিভাগের বিচারক হন।

তিনি খুলনা সিটি কর্পোরেশন, কুষ্টিয়া পৌরসভা, জালালাবাদ গ্যাস ট্রান্সমিশন সংস্থা এবং স্বরাষ্ট্র মন্ত্রনালয়ের প্রধান আইন উপদেষ্টা হিসাবে কাজ করেন। এছাড়া তিনি বাংলাদেশের অতিরিক্ত অ্যাটর্নি জেনারেল হিসাবে কাজ করেছেন। তিনি তার দায়িত্ব পালনে অসুবিধার কথা উল্লেখ করে ৪ জুন ২০০৮ সালে অতিরিক্ত অ্যাটর্নি জেনারেল পদ থেকে পদত্যাগ করেন। তিনি ৩০ এপ্রিল ২০১৫ সাল থেকে বাংলাদেশ জুডিশিয়াল সার্ভিস কমিশনের চেয়ারম্যানের দায়িত্ব পালন করছেন। প্রথমবার তা মেয়াদ শেষ হলে তাকে ৪ মে ২০২০ সালে বাংলাদেশ জুডিশিয়াল সার্ভিস কমিশনের চেয়ারম্যান হিসেবে পুনরায় নিযুক্ত করা হয়।

২০১৯ সালের সেপ্টেম্বর মাসে, তিনি প্রধান বিচারপতির অনুপস্থিতিতে বাংলাদেশের ভারপ্রাপ্ত প্রধান বিচারপতি হিসেবে দায়িত্ব পালন করেন। ৩০ ডিসেম্বর ২০২১ সালে তিনি বাংলাদেশের ২৩তম প্রধান বিচারপতি হিসেবে নিয়োগ পান। ২০২৩ সালের ২৫ সেপ্টেম্বর অবসরে যাবেন।

২১ জুন ২০২১ সালে তিনি প্রধানমন্ত্রী শেখ হাসিনার গাড়িবহরে হামলার অভিযুক্তদের জামিন স্থগিতের আদেশ জারি করেন।

 পারিবারিক জীবন 
হাসান ফয়েজ সিদ্দিকীর বড় ভাই আবু বকর সিদ্দিকীও আপিল বিভাগের বিচারপতি ছিলেন, যিনি গত ১৬ জুলাই ২০২১ সালে অবসরে যান।

 তথ্যসূত্র 

বিষয়শ্রেণী:১৯৫৬-এ জন্ম
বিষয়শ্রেণী:জীবিত ব্যক্তি
বিষয়শ্রেণী:কুষ্টিয়া জেলার আইনজীবী
বিষয়শ্রেণী:খোকসা উপজেলার ব্যক্তি
বিষয়শ্রেণী:বাংলাদেশের প্রধান বিচারপতি
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সরকারি প্রফুল্ল চন্দ্র কলেজের প্রাক্তন শিক্ষার্থী
বিষয়শ্রেণী:সাতক্ষীরা সরকারি কলেজের প্রাক্তন শিক্ষার্থী
বিষয়শ্রেণী:বাংলাদেশ সুপ্রীম কোর্টের বিচারপতি
বিষয়শ্রেণী:২০শ শতাব্দীর বাংলাদেশী আইনজীবী
বিষয়শ্রেণী:২১শ শতাব্দীর বাংলাদেশী বিচারক
বিষয়শ্রেণী:খোকসা জানিপুর সরকারি পাইলট মাধ্যমিক বিদ্যালয়ের প্রাক্তন শিক্ষার্থী